पाएं अपने शहर की ताज़ा ख़बरें और फ्री ई-पेपरडाउनलोड करें
भाजपा जिलाध्यक्ष डॉ. भरत मथुरिया के नेतृत्व में भाजपा जिला प्रतिनिधि मंडल ने जिला अस्पताल का जायजा लिया। इस दौरान प्रतिनिधिमंडल में शामिल जिला उपाध्यक्ष हरिओम गर्ग, भवानी सिंह मीणा, जिला महामंत्री आचार्य लोकेंद्र शर्मा, सवाईमाधोपुर-खंडार विधानसभा क्षेत्र के कोविड संयोजक हरिप्रसाद गुप्ता तथा सहसंयोजक दीनदयाल मथुरिया ने वहां की व्यवस्थाएं देखी और पाया कि एक ओर जहां चिकित्सालय परिसर कचरे से अटा पड़ा था। नालों में कीचड़ व कचरा भरा पड़ा होने से चारों ओर बदबू फैल रही थी। सुरक्षा कर्मी तैनात तो थे, लेकिन किसी के भी आने-जाने पर कोई नियंत्रण नहीं था, जिससे कोविड मरीजों के वार्ड में भी परिजनों की भारी भीड़ थी। नए मरीज भर्ती के लिए भटक रहे थे, जिन्हें बेड उपलब्ध नहीं हो पा रहे थे।स्टोर इंचार्ज से बातचीत में बताया कि सेनेटाइजर, मास्क, पीपीपी किट, रेमडेसिविर की राज्य सरकार से आपूर्ति 25 से 40-50 प्रतिशत ही हो पा रही है।
सर्जिकल मेल-फीमेल वार्ड में मात्र कुल 14 ऑक्सीजन सिलेंडर सुविधा वाले बेडों में से ऑक्सीजन रेगुलेटर मात्र 9 के अलावा सभी खराब थे, जिसके चलते 9 ही ऑक्सीजन बेड उपलब्ध हो पा रहे हैं। वार्डों में सूखे-गीले कचरों के अलग-अलग पात्र कचरे से कटे पड़े हैं तथा कचरा पात्रों से बाहर भी पड़ा है। रेमडेसिविर इंजेक्शन की कल जारी की गई डिमांड की स्वीकृति आज शाम निरीक्षण के समय छह बजे तक भी जारी नहीं की गई थी। फेफड़ों में 80 प्रतिशत संक्रमण वाले मरीज के भर्ती के बाद भी वेंटिलेटर या तुरन्त रेमडेसिविर इंजेक्शन देने की डाक्टरों ने बिना स्वीकृति जारी होने के असमर्थता जाहिर की। कोविड-19 के नए सैंपल न के बराबर लिए जा रहे हैं।भाजपा प्रतिनिधि मंडल ने अस्पताल की स्थिति अत्यन्त दुर्भाग्यपूर्ण व चिंताजनक होना बताया तथा राज्य सरकार से ऑक्सीजन रेगुलेटर, ऑक्सीजन, रेमडेसिविर सहित सभी दवाएं पर्याप्त मात्रा में उपलब्ध कराने की मांग की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn